Maroela Media Top 20: 16 November 2015Martin Bester se liedjie “Wat weet ek tog?” is nr 16 op die Top 20. Foto: Facebook. Vandeesweek is daar agt snitte wat styg, ses wat daal, vyf wat hul posisies behou en een nuweling. Jannie en Corlea behou hul eerste plek, maar hulle is onder groot druk van die titelsnit van Cordelia se nuwe album, Breek die stilte, wat na die tweede plek opskuif. Die titel van Ray Dylan se treffer, “Ek sal jou moet laat gaan”, was vandeesweek effens profieties, want dit is inderdaad die snit wat die Top 20 verlaat. In sy plek tree Manne wat Glo in die 19de plek toe met hul nuwe treffer, “Geboorteland”. André Venter daal vier plekke met “Die man vir jou”, terwyl Adam en Vaughan Gardiner se treffer, “Wat nou?”, vier plekke styg.